Warsa 1972, Jost Gippert wisudha saking SMA Leibniz-Gymnasium ing Essen, Jerman. Awit warsa 1972 ngantos 1977, piyambakipun nggegulang kawruh linguistik komparatif, widya india (indologi), widya jepang (japanologi), lan widya cina (sinologi) ing Universitas Marburg lan Universitas Bébas Berlin. Sabibaripun, kala warsa 1977, piyambakipun pikantuk gelar akadhemik S-3 (Dhoktor) lumantar karyanipun bab widya ukara (sintaksis) ing tembung kados ta wujud infinitif ing basa-basa Indo-Éropah. Awit warsa 1977 ngantos 1990, piyambakipun ngasta minangka asistèn panalitèn lan minangka dhosèn wonten ing universitas ing Berlin, Wina lan Salzburg. Nalika ngasta minangka asistèn panalitèn ing linguistik komputasi tumrap laladan Wétan Tengah ing Universitas Bamberg, Jost Gippert pikantuk palilah majeng minangka profésor saperlu mucal ing pawiyatan inggil lumantar dhisertasinipun ing warsa 1991 ingkang irah-irahanipun tembung-tembung silihan basa Parsi wonten ing basa Arménia lan Géorgia.